Nova retejo de Biblioteko Molera
#000001
Grava posedaĵo de la esperantistaro estas sendube iliaj bibliotekoj. Bonŝance, ni katalunoj povas ĝui du el la plej gravaj: Museu d’Esperanto de Subirats en Sant Pau d’Ordal kaj Esperanto-Biblioteko Ramon Molera Pedrals en urbeto Moià. Tiu ĉi lasta familia biblioteko havas nun renovigitan kaj enhavplenan retejon, kiu baldaŭ iĝos trilingva.
#000002
La paĝaro celas esti vigla kaj konatiĝi al esperantistoj tutmondaj kun la enhavo de la bibliotekaj bretaroj. Iom post iom, Biblioteko Molera skanados kaj alŝutos specimenajn numerojn el ĝia gazetaro, la ĉefa parto de la kolekto kunigita de Ramon Molera (1922-1983) kaj daŭrigata de lia filino Ana María.
#000003
La unua gazeto prezentata en la retejo estas Kolektado. Temas pri tre humila periodaĵo aperinta inter 1978 kaj 1982, sed ĝi estis iamaniere la ĝermo de la tre grava bibliografia laboro de Rondo Takács.
#000004
Biblioteko Molera enretigos la plenan kolekton de Kataluna Esperantisto. La unua epoko (1910-1917) jam estas atingebla kaj baldaŭ aperos ankaŭ la ceteraj. Enhavtabeloj, suplementoj pri literaturaj konkursoj kaj kongresoj aŭ aldonita bulteno de grupo Barcelona Stelo ankaŭ povas esti legataj aŭ elŝutataj.
#000005
Aliaj indaj eroj estas la serĉebla katalogo kaj la sekcio «El nia biblioteko». En tiu ĉi lasta aperos ne nur bitigitaj gazetoj, sed ankaŭ aliaj objektoj el la biblioteko: afiŝoj, reklamiloj en esperanto, poŝtmarkoj, ktp.
#000006